b"\n_START_ARTICLE_\nBharatpur (ciutat)\n_START_SECTION_\nHist\xc3\xb2ria\n_START_PARAGRAPH_\nEl nom derivaria de Bharata, germ\xc3\xa0 de Rama; un altre germ\xc3\xa0 Laxman, fou la de\xc3\xaftat familiar dels maharaj\xc3\xa0s de Bharatpur. La ciutat i la fortalesa modernes l'hauria fundat Badan Singh al segle XVII; Badan va establir un estat jat al Mewat amb capital a Deeg; l\xc3\xadders jats de la zona foren Gokula, Raja Ram Jat, Churaman i el mateix Badan Singh que van unir als jats i els van convertir en una for\xc3\xa7a amb la que calia comptar. Badan Singh (mort el 1855) va associar al tron al seu fill i li va deixar el govern vers 1730; aquest fill era el maharaj\xc3\xa0 Suraj Mal, que fou el governant m\xc3\xa9s important: el 1733 va arrabassar la fortalesa de Bharatpur al cap jat rival, Khem Karan, al que va matar, i va establir all\xc3\xad la seva capital; el 1753 va saquejar Delhi i en els seg\xc3\xbcents anys va rebutjar els atacs combinats dels imperials i de Holkar i Jaipur, i finalment va derrotar a Holkar a Kumher; el 1761 va conquerir Agra que els jats van conservar fins al 1774, junt amb els districtes d'Agra i Muttra, gran part del territori que despr\xc3\xa9s fou l'estat d'Alwar, i part dels districtes de Gurgaon i Rohtak. Suraj va morir el 1763 en lluita contra un esquadr\xc3\xb3 de cavalleria mogol, quan estava ca\xc3\xa7ant a territori imperial. Despr\xc3\xa9s el poder de l'estat va disminuir. La ciutat fou assetjada pels brit\xc3\xa0nics de Lord Lake el 1805 i Lord Combermere el 1827.\n_START_SECTION_\nParc Nacional de Keoladeo\n_START_PARAGRAPH_\nEra la reserva de cacera dels maharajas de Bharatpur i una de les majors \xc3\xa0rees per aus aqu\xc3\xa0tiques migrat\xc3\xb2ries. Hi ha 364 esp\xc3\xa8cies d'aus. El nom deriva d'un antic temple dedicat a Xiva. Est\xc3\xa0 declarat patrimoni de la humanitat."